SKRIFTLIG FORESPØRGSEL E-4028/00

af Angelika Niebler (PPE-DE) til Kommissionen

(21. december 2000)

Om: Harmonisering af reklamelovgivningen i Det Europæiske Fællesskab

I maj dette år vedtoges e-handel-direktivet af Parlamentet under andenbehandling. Det centrale element i dette e-handel-direktiv er det heri forankrede princip om oprindelseslandet, ifølge hvilket de personer, der udbyder varer og tjenesteydelser via Internettet, i princippet kun skal overholde de reklameretlige forskrifter, der gælder i det pågældende oprindelsesland. På grundlag af medlemsstaternes indbyrdes forskellige reklamelovgivning kan det føre til diskrimination mod indbyggerne i lande med strenge reklamebestemmelser såsom Forbundsrepublikken Tyskland.

I Forbundsrepublikken Tyskland findes de strenge reklameforskrifter især i rabatloven og tilgiftsforordningen. Især bestemmelserne i den tyske tilgiftsforordning, ifølge hvilke den vare, man får i tilgift, ikke må gøres afhængig af købet af hovedvaren, udgør i forbindelse med afsætning af varer via Internettet en utilladelig hindring for varernes frie bevægelighed. Dette vidtrækkende forbud omfatter også ydelser og garantier, som i andre medlemsstater er almindelig handelspraksis og vidt udbredte som marketinginstrumenter (f.eks. buy one, get one for free). Herved forfordeles især tyske forbrugere, som må give afkald på tillægsydelser, og virksomheder med hjemsted i Tyskland udsættes for forskelsbehandling i forhold til udenlandske leverandører.

De negative virkninger for det indre marked kom særlig tydeligt til udtryk i en afgørelse fra Oberlandesgericht Saarbrücken, som for nylig blev offentliggjort. Ved denne retsafgørelse blev det bestemt, at den livslange garanti, som en virksomhed havde givet på sine produkter, udgjorde en overtrædelse af tilgiftsforordningen og derfor er forbudt i Tyskland. Denne garanti ydedes af samme virksomhed ikke alene i alle medlemsstater men verden over.

Jeg anmoder derfor Kommissionen om på baggrund af denne åbenlyse diskrimination mod et lands egne indbyggere at oplyse, hvorvidt den mener, at der er behov for en harmonisering af reklamelovgivningen inden for Fællesskabet, og i hvilket omfang den har taget skridt til at opstille retningslinjer for forberedelsen af en sådan harmonisering eller agter at gøre det. Endvidere bedes Kommissionen oplyse, om den på baggrund af disse forskrifter i tilgiftsforordningen, der lægger hindringer i vejen for den grænseoverskridende konkurrence, agter at træffe egnede foranstaltninger imod Forbundsrepublikken Tyskland.

Svar afgivet af Frederik Bolkestein på Kommissionens vegne

(13. marts 2001)

Som anført i grønbogen om kommerciel kommunikation(1) og opfølgningsmeddelelsen(2) har Kommissionen længe været klar over, at de afvigende nationale bestemmelser om kommerciel kommunikation (herunder reklame, markedsføring, public relations (PR), salgsfremme og sponsorering) har en væsentlig negativ indflydelse på det indre markeds funktion.

Som led i politikken om kommerciel kommunikation vil Kommissionen i begyndelsen af året fremlægge en meddelelse om salgsfremme i det indre marked, der vil præcisere, på hvilke områder, den finder, der er behov for harmonisering af bestemmelserne vedrørende salgsfremme for at forbedre det indre markeds funktion. Baggrund for meddelelsen vil være de udtalelser, der i de seneste to år er vedtaget af ekspertgruppen om kommerciel kommunikation, der består af eksperter i salgsfremmelovgivning udnævnt af medlemsstaterne. Meddelelsen vil omfatte følgende emner: kommunikation af rabattilbud, kommunikation af tilbud om gratis gave eller præmie samt kommunikation af reklamekonkurrencer.

Det bør også bemærkes, at i forbindelse med enhver type af online kommercielle kommunikationer indeholder direktivet om elektronisk handel (Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked)(3) allerede en ordning vedrørende oprindelsesland (se artikel 3 og artikel 6), hvilket betyder, at indholdet af enhver form for kommerciel kommunikation er underkastet loven (og det lovgivningsmæssige ansvar) i oprindelseslandet. For så vidt angår de tyske bestemmelser om præmietilbud og tilgift (Zugabeverordnung), har Kommissionen med tilfredshed noteret sig, at de tyske myndigheder har foreslået disse bestemmelser afskaffet. Kommissionen vil følge den fortsatte udvikling nøje.

(1) KOM(96) 192 endelig udg.

(2) KOM(98) 121 endelig udg.

(3) EFT L 178 af 17.7.2000.